Hjúkrunarheimili hafa þurft að fá yfirdrátt og sum stefna í þrot vegna þess að greiðslur frá Sjúkratryggingum vegna aukakostnaðar í tengslum við faraldurinn hafa ekki borist. Formaður Samtaka fyrirtækja í velferðarþjónustu segir að heimilin eigi rúman milljarð inni. Forstjóri Sjúkratrygginga segir að gögn vanti svo hægt sé að greiða peningana út.
Formaður Samtaka fyrirtækja í velferðarþjónustu segir að hjúkrunarheimili eigi rúman milljarð króna inni hjá Sjúkratryggingum Íslands, vegna kostnaðar í tengslum við faraldurinn. Hann segir að einhver heimilanna stefni í þrot vegna þessa. Forstjóri Sjúkratrygginga segir að gögn vanti frá hluta heimilanna, og því sé ekki búið að greiða út.
Samkvæmt frumvarpi til fjáraukalaga fyrir árið 2020 áttu hjúkrunarheimili í landinu að fá 538 milljónir króna til að mæta ófyrirséðum kostnaði vegna COVID-19. Launakostnaður hækkaði vegna bakvarðasveita sem kallaðar voru út. Kostnaður vegna kaupa á nauðsynlegum búnaði hefur verið töluverður. Auk þess hefur ræsting verið aukin í faraldrinum. Gísli Páll Pálsson, formaður Samtaka fyrirtækja í velferðarþjónustu, segir að fjölmörg heimili hafi þar að auki orðið af miklum tekjum vegna þess að þau hafi orðið að útbúa sérstök einangrunarrými og því orðið að fækka heimilisfólki með tilheyrandi tekjutapi. Þetta fé segir Gísli Páll að Sjúkratryggingar hafi ekki greitt út, þrátt fyrir ítrekaðar óskir þar um.
Þetta er að mínu mati rúmur milljarður. Það er ekki búið að taka saman formlega tapaðar tekjur en þær upplýsingar liggja allar fyrir hjá Sjúkratryggingum.
Gísli Páll segir að heimilin hafi ekki getað brugðist eins vel við seinni bylgjunum og þeim fyrri, því þau hafi neyðst til að spara svo mikið.
Og þetta bitnar á heimilisfólkinu og starfsfólkinu okkar og við erum bara afar óánægð með þessa framkomu Sjúkratrygginga.
Hvað með reksturinn sjálfan, hafa menn þurft að ráðast í lántökur til þess að brúa bilið?
Já það eru einhver heimili rekin með yfirdrætti.
Þannig að einhver heimili hafa þurft, vegna þessa ástands, að taka yfirdrátt?
Já. Ég hef staðfestar fréttir af því.
Ef þessir peningar berast ekki á næstunni, hvaða afleiðingar gæti það haft?
Það fara annað hvort einhverjir fleiri alveg í þrot eða gefast upp og skila sér til ríkisins. Og það er kannski það sem ríkið vill, að fá þetta til sín, ég veit það ekki.
Þannig að einhver heimili stefna hreinlega í þrot út af þessu?
María Heimisdóttir, forstjóri Sjúkratrygginga, segir að gögn vanti frá ákveðnum heimilum svo hægt sé að greiða út.
Það þurfti að gefa heimilunum aukafrest til þess að skila gögnunum. Það átti að skila þeim 20. desember en 21. janúar, þá voru mörg heimili, fimmtungur heimilanna, enn ekki búin að skila. Og þá fengu þau frest til 28. janúar. Og þetta var ákveðið í samráði við formann samtaka heimilanna.
En væri ekki hægt að greiða þeim heimilum sem eru búin að skila gögnum?
Okkur þykir mikilvægt að tryggja samræmi í því sem greitt er og heimilin eru að skila býsna mismunandi gögnum og að óska eftir greiðslum fyrir mismunandi hluti. Þannig að við teljum ekki rétt að greiða fyrr en gögn hafa borist frá öllum.
Hjúkrunarheimili hafa þurft að fá yfirdrátt og sum stefna í þrot vegna þess að greiðslur frá Sjúkratryggingum vegna aukakostnaðar vegna Covid 19  hafa ekki borist. Forstjóri Sjúkratrygginga segir að gögn vanti svo hægt sé að greiða peningana út.